Drie beseer tydens skietery op plaas in Somerset-WesArgieffoto Drie persone is Saterdagoggend beseer tydens ŉ beweerde rooftog op ŉ plaas in Somerset-Wes, oos van Kaapstad. “Paramedici het omstreeks 09:20 na die toneel op Sandvleiplaas gehaas,” het Chris Botha, woordvoerder van Netcare 911, gesê. “Die sake-eienaar was glo op die perseel besig om geld te tel toe onbekende mans deur die deur gebars en begin skiet het.” Volgens Botha is die sake-eienaar raakgeskiet. Die bure se seun, wat glo besig was om te stort, is in die kruisvuur getref en het ŉ skietwond in sy hand opgedoen. Nog ŉ volwassene is beseer toe glas gebreek en dit hom in die gesig getref het. “Paramedici het die beseerdes op die toneel behandel voor hulle na ŉ plaaslike hospitaal geneem is vir verdere behandeling,” het Botha gesê. Kapt. FC van Wyk, woordvoerder van die polisie, het aan Maroela Media bevestig die polisie ondersoek ŉ skietvoorval op ŉ plaas naby Macassar. “ŉ 42-jarige man is in sy arm gewond,” het Van Wyk gesê. “Na bewering het vyf onbekende mans gepoog om die man te beroof nadat hy geld by ŉ bank in die dorp getrek het,” het hy bygevoeg. “Die polisie ondersoek ŉ saak van poging tot moord en ŉ saak van poging tot roof. Die ondersoek duur voort.” Die polisie versoek enigiemand met verdere inligting om die ondersoekbeampte, ao Carl Rosenberg te kontak by 076 819 5669 of 021 857 7108.